《拟汉郊祀歌十九首 其十二 景星》
明代·胡应麟

景星见祠，神鼎载出。煌煌赤文，以播有德。经纬虹霓，屈蟠蛟螭。

魑魅魍魉，莫能逢之。我鼎爰获，我号爰建。以祀汾阴，光我大汉。

巍巍夏后，锡此实劳。阅历商周，肇见我郊。敢告上穹，肆逮下土。

作乐象成，百兽率舞。享帝享亲，以莫弗歆。甘露是凝，昭我万龄。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。